Ehdotus NEUVOSTON LAUSUNTO Maltan talouskumppanuusohjelmasta /* COM/2013/0909 final - 2013/0399 (NLE) */





2013/0399 (NLE) Ehdotus NEUVOSTON LAUSUNTO Maltan talouskumppanuusohjelmasta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon alustavien talousarviosuunnitelmien seurantaa ja arviointia sekä euroalueen jäsenvaltioiden liiallisen alijäämän tilanteen korjaamisen varmistamista koskevista yhteisistä säännöksistä 21 päivänä toukokuuta 2013 annetun Euroopan parlamentin ja neuvoston asetuksen (EU) N:o 473/2013[1] ja erityisesti sen 9 artiklan 4 kohdan, ottaa huomioon Euroopan komission ehdotuksen, sekä katsoo seuraavaa: (1) Vakaus- ja kasvusopimuksella pyritään varmistamaan talousarviota koskeva kurinalaisuus koko unionissa, ja siinä asetetaan puitteet julkisen talouden liiallisten alijäämien ehkäisemiselle ja korjaamiselle. Sen tavoitteena on terve julkinen talous, jolla pyritään vahvistamaan hintavakauden edellytyksiä sekä rahoitusvakauden tukeman vahvan ja kestävän kasvun edellytyksiä. Näin tuetaan kestävää kasvua ja työllisyyttä koskevien unionin tavoitteiden saavuttamista. (2) Alustavien talousarviosuunnitelmien seurantaa ja arviointia sekä euroalueen jäsenvaltioiden liiallisen alijäämän tilanteen korjaamisen varmistamista koskevista yhteisistä säännöksistä 21 päivänä toukokuuta 2013 annetussa Euroopan parlamentin ja neuvoston asetuksessa (EU) N:o 473/2013 vahvistetaan säännökset, joilla tehostetaan finanssipolitiikan seurantaa euroalueella ja varmistetaan, että kansalliset talousarviot ovat yhdenmukaisia vakaus- ja kasvusopimuksen sekä talouspolitiikan eurooppalaisen ohjausjakson yhteydessä annetun talouspolitiikan ohjauksen kanssa. Koska puhtaasti finanssipoliittiset toimet eivät ehkä riitä varmistamaan, että liiallinen alijäämä korjautuu pysyvästi, saattaa olla tarpeen toteuttaa myös muita politiikkatoimenpiteitä ja rakenneuudistuksia. (3) Asetuksen (EU) N:o 473/2013 9 artiklassa säädetään menettelyistä, joiden mukaisesti liiallisia alijäämiä koskevassa menettelyssä olevat euroalueen jäsenvaltiot toimittavat niiltä edellytetyt talouskumppanuusohjelmat. Talouskumppanuusohjelmissa, joissa esitetään toimenpidesuunnitelma liiallisen alijäämän korjaamiseksi tehokkaasti ja pysyvästi, olisi eriteltävä tärkeimmät finanssipoliittiset ja rakenteelliset uudistukset, erityisesti vero-, eläke- ja terveydenhuoltojärjestelmiin sekä julkisen talouden kehyksiin liittyvät uudistukset, joiden avulla liiallinen alijäämä voidaan korjata pysyvästi. (4) Neuvosto hyväksyi 21 päivänä kesäkuuta 2013 Euroopan unionin toiminnasta tehdyn sopimuksen, jäljempänä ’SEUT-sopimus’, 126 artiklan 6 kohdan nojalla päätöksen, jolla Malta asetetaan liiallisia alijäämiä koskevaan menettelyyn. Tässä yhteydessä Maltaa kehotettiin esittämään talouskumppanuusohjelma viimeistään 1 päivänä lokakuuta 2013. (5) Malta toimitti komissiolle ja neuvostolle 1 päivänä lokakuuta 2013 asetuksen (EU) N:o 473/2013 9 artiklan 3 kohdassa säädettyä määräaikaa noudattaen talouskumppanuusohjelman, jossa määritetään rakenteelliset uudistukset, joilla pyritään lujittamaan julkista taloutta ja yleisemmin noudattamaan vuonna annettuja 2013 maakohtaisia suosituksia. Nämä politiikat voidaan ryhmitellä seuraavien tavoitteiden mukaisesti: i) julkisen talouden kestävyyden varmistaminen (maakohtaiset suositukset 1, 2 ja 4), ii) julkishallinnon tehokkuuden parantaminen (maakohtaiset suositukset 2 ja 5), iii) potentiaalisen tuotannon lisääminen, kilpailukyvyn parantaminen ja monipuolisen ja tasapainoisen talouden edistäminen (maakohtaiset suositukset 2, 3 ja 4) ja iv) rahoitusvakauden turvaaminen (maakohtainen suositus 5). (6) Malta aikoo toteuttaa seuraavat finanssipoliittiset ja rakenteelliset toimenpiteet: i) finanssipoliittisen kehyksen uudistaminen, ii) menojen arviointi ministeriötasolla, iii) eläkeuudistuksen jatkaminen ottamalla käyttöön kolmas eläkepilari, iv) terveydenhuoltosektorin palveluntarjonnan parantamiseen tähtäävät toimenpiteet, v) valtionyritysten uudelleenjärjestelyt, vi) julkishallinnon tehokkuuden parantaminen ja vii) verotaakan siirtäminen asteittain välittömistä veroista välillisiin veroihin. Nämä toimenpiteet ovat yleisesti ottaen riittäviä, ja niiden voidaan odottaa vahvistavan osaltaan julkista taloutta. Näyttää kuitenkin siltä, että eräillä osa-alueilla, kuten julkisen talouden pitkän aikavälin kestävyyden varmistamisessa, tarvitaan lisätoimia. (7) Finanssipoliittisen kehyksen uudistus on riittävä ja sen voidaan odottaa vahvistavan julkisen talouden ohjausjärjestelmää ja auttavan hillitsemään talouskurin lipsumista. Riippumattoman finanssipoliittisen neuvoston nimittämisen voidaan odottaa edistävän Maltan julkisen talouden seurantaa ja suunnittelua. Parlamentti ei ole kuitenkaan vielä hyväksynyt uudistusta. (8) Parhaillaan suoritettava menojen arviointi, jonka tavoitteena on kartoittaa menosäästöjä ja parantaa julkisten menojen tehokkuutta, voi johtaa sekä menojen hitaampaan kasvuun että kasvuystävällisempiin julkisiin menoihin. (9) Kolmannen eläkepilarin käyttöönotto voisi parantaa eläkejärjestelmän riittävyyttä, mutta se ei parantaisi järjestelmän kestävyyttä. Näyttää siltä, että mitään muita Maltan maakohtaiseen suositukseen 2 sisältyneistä toimenpiteistä eli lakisääteisen eläkeiän nostamisen nopeuttamista ja eläkeiän korottamista ei ole harkinnassa. (10) Toimenpiteiden, joita on suunniteltu terveydenhuoltopalvelujen tarjonnan parantamiseksi, voidaan odottaa parantavan järjestelmän tehokkuutta ja riittävyyttä. Se voi kuitenkin lisätä valtion rahoittamien terveydenhuoltopalvelujen kysyntää ja käyttöä. Ilman tarkempia tietoja kyseisistä toimenpiteistä ei ole mahdollista selvittää, missä määrin uudistus voi helpottaa julkisiin menoihin kohdistuvaa painetta pitkällä aikavälillä. (11) Valtionyritysten, kuten kansallisen lentoyhtiön Air Maltan ja energiayhtiö Enemaltan, uudelleenjärjestely voisi parantaa niiden taloudellista tulosta ja vähentää julkisen talouden ehdollisia vastuita. Energia-alaa koskevat politiikkatoimenpiteet ovat erityisen huomattavia, varsinkin kun otetaan huomioon, että Enemaltan valtion takaaman velan suuruus on noin 10 prosenttia suhteessa BKT:hen. Tämän voidaan odottaa vähentävän valtiontukien tarvetta tulevaisuudessa. (12) Viranomaiset ovat esittäneet joukon parhaillaan toteutettavia ja uusia toimenpiteitä, joiden voidaan odottaa lisäävän julkisen hallinnon valmiuksia valvoa verosääntöjen noudattamista ja vähentävän veronkiertoa. Lisäksi ohjelmaan sisältyy toimenpiteitä, jotka lyhentäisivät julkisten hankintamenettelyjen kestoa ja lisäisivät niiden tehokkuutta. (13) Suunniteltu asteittainen siirtymä välittömästä verotuksesta välilliseen verotukseen voisi edistää työpaikkojen luomista ja parantaa verojärjestelmän kasvuystävällisyyttä. Tätä siirtymää kuvataan kuitenkin hyvin yleisesti antamatta tarkempia tietoja. Ohjelmassa ei edelleenkään esitetä suunnitelmia velanoton suosimisen vähentämiseksi yritysverotuksessa. (14) Talouskumppanuusohjelmaan sisältyy myös joukko muita kuin finanssipoliittisia rakennetoimenpiteitä, joiden yleisenä tavoitteena on vuonna 2013 annettujen maakohtaisten suositusten noudattaminen. Toimintasuunnitelmiin kuuluu kattavia oikeuslaitoksen uudistuksia ja energianlähteiden monipuolistaminen. Toimenpiteet vaikuttavat oikeasuuntaisilta ja niiden voidaan odottaa lisäävän osaltaan kasvua ja työpaikkoja Maltassa ja samalla suojaavan rahoitusvakautta. Niitä kuitenkin yleisesti vasta kehitetään ja toimitetut tiedot ovat usein rajallisia. Tämän vuoksi politiikkasuunnitelmien vaikutusta ja niiden panosta vuonna 2013 annetuissa maakohtaisissa suosituksissa mainittujen haasteiden ratkaisemiseen on analysoitava edelleen, kunhan politiikkasuunnitelmat konkretisoituvat ja niiden toteuttaminen etenee, ON HYVÄKSYNYT TÄMÄN LAUSUNNON: Talouskumppanuusohjelma, jonka Malta esitti komissiolle ja neuvostolle 1 päivänä lokakuuta 2013, sisältää joukon finanssipoliittisia ja rakenteellisia uudistuksia, jotka osittain riittävät tukemaan vakaan julkisen talouden rahoitusaseman saavuttamista. Talouskumppanuusohjelmassa laajennetaan vuoden 2013 kansalliseen uudistusohjelmaan ja vakausohjelmaan sisältyvää finanssipoliittista ja muuta uudistusohjelmaa, ja siihen sisältyy politiikkasuunnitelmia julkisen talouden menojen tehokkuuden parantamiseksi, julkishallinnon lujittamiseksi ja valtionyritysten uudelleenjärjestelemiseksi. Yleisesti ottaen kaikkia uudistuksia vasta kehitellään, ja niiden hyväksymiseen ja täytäntöönpanoon kohdistuu edelleen riskejä. Eräitä maakohtaisia suosituksia ei ole myöskään vielä toteutettu täysimääräisesti. Näitä ovat velanoton suosimisen vähentäminen yritysverotuksessa (maakohtainen suositus 1) ja julkisen talouden pitkän aikavälin kestävyys (maakohtainen suositus 2). Sen vuoksi Maltaa kehotetaan seuraavassa kansallisessa uudistusohjelmassaan ja vakausohjelmassaan toimittamaan lisätietoja suunniteltujen uudistusten toteuttamisesta ja harkitsemaan lisätoimenpiteitä, jotka olisivat keskeisiä julkisen talouden pitkän aikavälin kestävyyden varmistamisessa. Komissio ja neuvosto seuraavat uudistusten täytäntöönpanoa talouspolitiikan eurooppalaisen ohjausjakson yhteydessä. Tehty Brysselissä Neuvoston puolesta Puheenjohtaja [1] EUVL L 140, 27.5.2013, s. 11.